У шлях мы выправіліся раніцай, бо ехаць амаль 300 кіламетраў у адзін бок. Першай пунктам нашага падарожжа быў Чавусскі касцёл, дзе нас гасцінна сустрэў пробашч парафіі – айцец Рыгор Ксёнжэк, SP. Айцец актыўна займаецца сацыяльнай працай у сваёй парафіі. У гэтай справе яму дапамагае спадарыня Таісія Уладзіміраўна Макарава – супрацоўніца тэрытарыяльнага цэнтра, але перш за ўсё чалавек, адкрыты на патрэбы іншых. Дапамагаюць таксама парафіяне і проста людзі добрай волі. Парафія плённа супрацоўнічае з сацыяльным цэнтрам, раённай бальніцай і, канешне, з Карытас Мінска-Магілёўскай архідыяцэзіі. Пры падтрымцы Карытас тут ўжо рэалізавана некалькі сацыяльных праектаў. Самы значны з іх – гэта “Лінія жыцця”. У рамках гэтага праекта быў зроблены грунтоўны рамонт дамоў, у каторых жывуць сем’і з прыёмнымі дзецьмі.